kathámasyaitáchatarúdríyaṃ saṃvatsarámagnímāpnóti katháṃ saṃvatsaréṇāgnínā sámpadyata íti ṣaṣṭíśca ha vai trī́ṇi ca śatā́nyetáchatarudríyamátha triṃśadátha páñcatriṃśattáto yā́ni ṣaṣṭíśca trī́ṇi ca śatā́ni tā́vanti saṃvatsarasyā́hāni tátsaṃvatsarasyā́hānyāpnotyátha yā́ni triṃśáttraṃśanmā́sasya rā́trayastanmā́sasya rā́trīrāpnoti tádubháyāni saṃvatsarásyāhorātrā́ṇyāpnotyátha yā́ni páñcatriṃśatsá trayodaśo mā́saḥ sá ātmā́ triṃśádātmā́ pratiṣṭhā dvé prāṇā dve śíra evá pañcatriṃśámetā́vānvaí saṃvatsará evamú hāsyaitáchatarudríyaṃ saṃvatsarámagnímāpnotyeváṃ saṃvatsaréṇāgnínā sámpadyata etā́vatsa u vaí śāṇḍile 'gnaú madhyato yájuṣmatya íṣṭakā úpadhīyante 'gnáyo haite pŕ̥thagyádetā íṣṭakā evámu hāsyaitè 'gnáyaḥ pŕ̥thakśatarudríyeṇābhíhutā bhavanti